Jy mag vir jou geen gesnede beeld maak van wat bo in die hemel is, of van wat onder op die aarde is, of van wat in die waters onder die aarde is nie. Jy mag jou voor hulle nie neerbuig en hulle nie dien nie; want Ek die HERE jou God, is ’n jaloerse God, wat die misdaad van die vaders besoek aan die kinders, aan die derde en aan die vierde geslag van die wat My haat; en Ek bewys barmhartigheid aan duisende van die wat My liefhet en My gebooie onderhou.
Hierdie gebod stel ’n beginsel: Daar is net een manier om die Here te dien, en dit is soos wat Hyself dit in sy Woord voorskryf. Die Here het die manier waarop Hy aanbid wil word, voorgeskryf en vasgestel. Alle vorme van aanbidding wat nie hiermee ooreenkom nie, moet deur ons verwerp word.
Dit is natuurlik maklik om dit van die preekstoel af te sê, maar in die werklike lewe gebeur dit nie so nie. Kom ons kyk na die dinge wat ons as gelowiges beïnvloed om te verdwaal:
Daar was natuurlik nog al die eeue deur mense wat die Here glad nie wil aanbid nie. Dit skep soms ’n groot probleem, want hierdie mense lewe tussen die gelowiges en hulle beïnvloed die gelowiges. Die gelowiges begin dan agter hierdie mense aanpraat en doen.
Dit beteken maar net dat hulle die lidmate van die kerk as so dom en onwaardig beskou dat hulle nie kans gesien het om hulle met die Bybel self te onderrig nie.
Die gevaar is in ons tyd heelwat skerper dat die kerk mag verval in ’n vorm van aanbidding wat ons by die Here in die moeilikheid gaan bring, omdat die moderne teologie daartoe neig om die Here te wil beskryf soos hulle Hom wil sien. Daarmee saam ontken of buig die moderne teologie die Woord van die Here.
Hy het gesê dat mense in die laaste dae sal optree wat die Here anders probeer voorstel as wat Hy Hom in sy Woord aan ons geopenbaar het: “Kyk hier is die Christus! Of: Kyk daar!”
Die Tien Gebooie waarsku al dat die Here die sondes van die ouers tot drie en vier geslagte lank gaan straf. Hierdie saak word op ’n hele paar plekke in die Bybel geopenbaar (Exodus 34:7; Jesaja 14:21; Jesaja 65:6, 7).
Wanneer ons, met die Bybel in die hand, die Here aanbid volgens sy eie voorskrifte, word Hy die meeste en die beste gedien.
Hy wil hê dat ons Hom geestelik moet kan aanbid, want God bestaan nie met ’n liggaam soos ons s’n nie, want God is Gees.
Natuurlik raak dit ons hele lewe. Dink maar aan Handelinge 17:28, 29. Daar word al die praktiese en sigbare dinge van die lewe ingesluit, maar terselfdertyd word daar ernstig daarop gewys dat die Here in sy bestaan nie aan die dinge in die sigbare lewe gelyk is nie.
Jeremia sluit hierby aan en hy maak dit baie duidelik dat enige beeld ’n leuen is as jy dit gebruik om God te aanbid, want dit het geen gees in hom nie. Omdat God Gees is, kan Hy net in Gees en waarheid aanbid word (10:14).
Elke mens word dom, sonder kennis; elke goudsmid staan beskaamd deur die gesnede beeld; want sy gegote beeld is ’n leuen, en daar is geen gees in hulle nie. Nietige afgode is hulle, werk vir spotterny; in die tyd van hulle besoeking gaan hulle tot niet. (Jeremia 10:14-15 AFR53)
Open my oë, dat ek kan sien die wonders uit u wet. Ek is ’n vreemdeling op die aarde; verberg u gebooie nie vir my nie. (Psalm 119:18-19 AFR53)
Om die Here volgens sy Woord te dien is om koers te hou na sy ewige woning waar ons Hom tot in ewigheid sal dien.